Domeniul IT a cunoscut o dezvoltare foarte rapidă și înfloritoare în ultimii ani, în România. Cele mai importante centre sunt la București, Timișoara, Iași și Cluj.

Domeniul este foarte atractiv, mai ales pentru tineri, din perspectiva salariilor. Un începător poate să câștige chiar și 3.000 de lei lunar.

În țara noastră au fost dezvoltate multe aplicații care sunt recunoscutepe plan internațional, de aici și această previziune a revistei Forbes, că România va fi un rival demn de luat în seamă chiar și pentru Londra.

România şi-a câştigat respectul în lumea informaticii. Specialiştii din ţara noastră sunt căutaţi de toţi giganţii din domeniu.

„Pot să judec din perspectiva Google, unde multe facultăţi româneşti erau tratate la egalitate cu Stanford. Universitatea era cunoscută, şi de asemenea în Cluj, Iaşi, Timişoara, când vedeam facultăţi tehnice din aceste oraşe, orice intervievator, nu numai eu, oricare dintre noi, inginerii de la Google, eram atenţi la acel om, deci aveau renume foarte bun”, spune Cristian Frâncu, fost angajat Google şi profesor de informatică.

Sebastian Crişan, din Cluj-Napoca, a fost selectat de Facebook pentru a lucra în sediul din California.

„Unul dintre lucrurile care îmi plac la Facebook este că în fiecare vineri după-masa există o sesiune de întrebări cu fondatorii Facebook. În primele şase săptămâni noii angajaţi se rotesc în toate echipele. Fiecare se chinuie să-i ademenească să vină să lucreze la ei”, spune Sebastian Crişan.

Silicon Valley de România. Aşa a fost denumit oraşul Cluj-Napoca, de jurnaliştii de la prestigioasa publicaţie franceză „Paris Match”. 8.000 de ingineri IT realizează pagini web şi aplicaţii de internet pentru companii franceze sau britanice, pentru un salariu între 500 şi 2000 de euro pe lună. Oraşul universitar din Transilvania a devenit un El Dorado al iubitorilor informaticii, scrie revista pariziană.

Un alt centru aflat în clasamentul informaticii este Iaşiul. Programatorii de aici sunt printre primii din România care vor dezvolta aplicaţii pentru Google Glass.